
പാഠം അവതരിപ്പിക്കൽ
തുടക്കം
നമുക്കു സ്വപ്നങ്ങളെക്കുറിച്ചു സംസാരിക്കാം. നിങ്ങൾ ചിലപ്പോൾ സ്വപ്നം കാണാറുണ്ടോ? നിങ്ങൾ കണ്ട ഒരു സ്വപ്നം വിവരിക്കുക. സ്വപ്നങ്ങൾക്ക് പലപ്പോഴും അർത്ഥമുണ്ടാകില്ല. എന്നാൽ ചിലപ്പോൾ പ്രധാനപ്പെട്ട എന്തെങ്കിലും നമ്മോടു പറയാൻ ദൈവം ദർശനം എന്ന ഒരു പ്രത്യേകതരം സ്വപ്നം ഉപയോഗിക്കുന്നു.
പാഠത്തിലെ പ്രധാന ആശയങ്ങൾ
1.	ഒരു പ്രധാന സത്യം പത്രൊസിനെ പഠിപ്പിക്കാൻ ദൈവം അവന് ഒരു ദർശനം അയച്ചു. (പത്രൊസ് യേശുവിന്റെ ആദ്യ ശിഷ്യന്മാരിൽ ഒരാളായിരുന്നു.) പരിശുദ്ധാത്മാവ് പകരപ്പെട്ടശേഷം അവൻ ക്രമേണ ആദ്യസഭയുടെ നേതാവായിത്തീർന്നു. സാഹചര്യം വിശദീകരിക്കുക. പത്രൊസിനു വിശന്നിരുന്നു. ഉച്ചഭക്ഷണത്തിന്റെ സമയമായിരുന്നു; ഭക്ഷണം ഒരുക്കുന്നതിനിടയിൽ അവൻ പ്രാർത്ഥിക്കാൻ പോയി. ചൂടുണ്ടായിരുന്നതിനാലാകാം, പത്രൊസ് വീടിന്റെ പരന്ന മേൽപ്പുരയിൽ കയറിയത്; അവിടെ തണുപ്പുണ്ടായിരുന്നു. പത്രൊസ് അവിടെ തനിച്ചായിരിക്കെ ദൈവം അവന് ഒരു ദർശനം അയച്ചു (10:9-10).
2.	ചിത്രം 9 കാണിക്കുക. ചിത്രം ഉപയോഗിച്ച് 11-14 വാക്യങ്ങളിൽ സംഭവിക്കുന്നത് സ്വന്തം വാക്കുകളിൽ പറയുക. യഹൂദന്മാർ ആ മൃഗങ്ങളെ ഭക്ഷിക്കുന്നത് ദൈവത്തിന്റെ നിയമം വിലക്കിയിരുന്നതിനാൽ പത്രൊസ് അവയെ ഭക്ഷിക്കാൻ വിസമ്മതിച്ചു.
3.	നിയമം അശുദ്ധമെന്നോ വിലക്കപ്പെട്ടതെന്നോ പറഞ്ഞ ആ മൃഗങ്ങളെ എഴുന്നേറ്റ് ഭക്ഷിക്കാൻ പത്രൊസിനോട് രണ്ടുതവണ കൂടി പറഞ്ഞു (10:15-16). ഓരോ തവണയും എന്തു സംഭവിച്ചുവെന്നു പറയുക. കുട്ടികൾ ഒരു കഥയിലെ ആവർത്തനം ഇഷ്ടപ്പെടുകയും അതിൽനിന്നു പഠിക്കുകയും ചെയ്യുന്നു.
4.	മൂന്നാമത്തെ തവണയ്ക്കുശേഷം പത്രൊസ് ഉണർന്ന് സ്വപ്നത്തിന്റെ അർത്ഥം എന്തായിരിക്കുമെന്ന് ചിന്തിച്ചു. അപ്പോൾ ആരോ മുട്ടുന്നതും തന്റെ പേര് വിളിക്കുന്നതും അവൻ കേട്ടു. തുടർന്ന് എന്തു സംഭവിച്ചുവെന്നു വിവരിക്കുക (10:17-18). സന്ദർശകരിൽ ഒരാൾ പടയാളിയാണെന്നു കണ്ടപ്പോൾ തന്നെ തടവുകാരനാക്കാൻ പോകുകയാണോ എന്ന് പത്രൊസ് ഒരുപക്ഷേ ചിന്തിച്ചിരിക്കാം!
5.	ആ ആളുകളോടൊപ്പം പോകാൻ ദൈവത്തിന്റെ പരിശുദ്ധാത്മാവ് പത്രൊസിനോടു പറഞ്ഞു; അവർക്ക് യേശുക്രിസ്തുവിനെക്കുറിച്ചു കേൾക്കേണ്ടിയിരുന്നു (10:19-20). എന്നാൽ അവർ ജാതികളായിരുന്നു. യഹൂദന്മാർക്ക് യഹൂദരല്ലാത്തവരുമായി ഒരു ബന്ധവും ഉണ്ടായിരുന്നില്ല. ദൈവത്തിനു വേർതിരിക്കപ്പെട്ടിട്ടില്ലാത്തതിനാൽ അവരെ അശുദ്ധരായി കരുതി. അപ്പോൾ പത്രൊസ് ദൈവം എന്തിനാണ് ആ ദർശനം അയച്ചതെന്നു കണ്ടു. ദൈവത്തിന്റെ കണ്ണിൽ ഒന്നും ആരും അശുദ്ധമല്ല. സുവിശേഷം സർവ്വമനുഷ്യർക്കുമുള്ളതാണ്.
കഥയോടുള്ള നമ്മുടെ പ്രതികരണം
നിങ്ങളുടെ സമൂഹത്തിൽ ജനപ്രീതിയില്ലാത്ത അല്ലെങ്കിൽ ഒറ്റപ്പെട്ടുകഴിയുന്ന ചില തരം ആളുകളെ പറയുക. നമുക്ക് അവരുടെ അടുക്കൽ സുവിശേഷം എങ്ങനെ എത്തിക്കാം?
മനഃപാഠ വാക്യം ഹൃദിസ്ഥമാക്കൽ

